NARIADENIE KOMISIE (ES) č. 1649/2006
z 8. novembra 2006
o uplatnení najnižšej sadzby vývoznej náhrady za určité výrobky v sektore vajec a hydinového mäsa
(kodifikované znenie)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2771/75 z 29. októbra 1975 o spoločnej organizácii trhu s vajcami (1), najmä na jeho článok 9 ods. 3,
so zreteľom na nariadenie Rady (EHS) č. 2777/75 z 29. októbra 1975 o spoločnej organizácii trhu s hydinovým mäsom (2), najmä na jeho článok 9 ods. 3,
keďže:
(1)
Nariadenie Komisie (EHS) č. 109/80 z 18. januára 1980 o uplatnení najnižšej sadzby vývoznej náhrady za určité výrobky v sektore vajec a hydinového mäsa (3) bolo opakovane (4). podstatným spôsobom zmenené a doplnené. V záujme jasnosti a prehľadnosti by sa malo toto nariadenie kodifikovať.
(2)
V prípadoch, keď sa vývozná náhrada mení podľa miesta určenia, článok 18 ods. 1 nariadenia Komisie (ES) č. 800/1999 z 15. apríla 1999, ktorým sa ustanovujú spoločné podrobné pravidlá uplatňovania vývozných náhrad za poľnohospodárske výrobky (5), ustanovuje, že časť vývoznej náhrady vypočítaná na základe najnižšej sadzby náhrady platnej v deň, keď boli dokončené colné vývozné formality, sa vyplatí po predložení dôkazu, že výrobok opustil colné územie Spoločenstva.
(3)
Článok 4 ods. 1 a 7 a článok 5 ods. 1 a 3 nariadenia Rady (EHS) č. 565/80 zo 4. marca 1980 o preddavkoch na platbu vývozných náhrad pre poľnohospodárske výrobky (6) umožňuje vyplatiť časť náhrady vypočítanú na základe najnižšej sadzby čo najskôr po zaradení výrobku pod osobitný postup ustanovený v uvedenom nariadení.
(4)
Na základe osobitných opatrení vytvorených s určitými tretími krajinami môže byť sadzba náhrady vzťahujúca sa na vývoz určitých výrobkov v sektoroch vajec a hydinového mäsa do týchto krajín nižšia a niekedy podstatne nižšia než náhrada uplatnená za normálnych okolností. Niekedy prichádza aj k tomu, že sa neurčí žiadna náhrada.
(5)
Najnižšia sadzba náhrady vyplýva aj zo skutočnosti, že náhrada nebola určená.
(6)
Keď nie je určená náhrada za vývoz, opatrenia zavedené v Spojených štátoch zaručujú, že výrobky, ktoré sa kvalifikovali pre náhradu za iné miesta určenia, sa do tej krajiny nemôžu dovážať. Mala by sa ustanoviť aj výnimka určujúca najnižšiu sadzbu náhrady za vývoz do Spojených štátov. Skúsenosti ukazujú, že uvedené výrobky sa môžu kvalifikovať pre túto výnimku nielen vzhľadom na uplatnenie článku 18 ods. 2 nariadenia (ES) č. 800/1999, ale aj vzhľadom na uplatnenie článku 4 ods. 1 a 7 a článku 5 ods. 1 a 3 nariadenia (EHS) č. 565/80.
(7)
Opatrenia ustanovené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Skutočnosť, že na produkty patriace pod kódy KN 0105 11, 0105 12, 0105 19, 0207 (okrem 0207 34, 0207 13 91, 0207 14 91, 0207 26 91, 0207 27 91, 0207 35 91, 0207 36 81, 0207 36 85 a 0207 36 89), 0407, 0408, 1602 32 a na produkty, ktoré sa vyvážajú do Spojených štátov amerických, nie je stanovená žiadna náhrada, sa neberie do úvahy:
-
pri určovaní najnižšej výšky náhrady na účely článku 18 ods. 2 nariadenia (ES) č. 800/1999,
-
pri uplatňovaní článku 4 ods. 7 a článku 5 ods. 3 nariadenia (EHS) č. 565/80.
Článok 2
Nariadenie (EHS) č. 109/80 sa zrušuje.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe II.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. novembra 2006